ROMÂNIA

JUDEŢUL COVASNA

COMUNA TURIA

 Anexă la dispoziţia nr.81 /13.05.2025

#

**R E G U L A M E N T**

**privind acordarea voucherelor de vacanţă pe suport electronic pentru funcționarii publici și personalul contractual din cadrul Comunei Turia, județul Covasna**

**pentru anul 2025**

**Temei legal:**

* Ordonanţa de urgenţă a Guvernului nr. 8/2009 privind acordarea voucherelor de vacanţă, cu modificări şi completări ulterioare,
* Hotărârea Guvernului nr.215/2009 pentru aprobarea Normelor metodologice privind acordarea voucherelor de vacanță,
* Hotărârea Guvernului nr.400/14.04.2025 pentru modificarea și completarea Normelor metodologice privind acordarea voucherelor de vacanță, aprobate prin Hotărârea Guvernului nr.215/2009,
* Legea nr.153/2017 privind salarizarea personalului plătit *din* fonduri publice, cu modificările și completările ulterioare,
* Legea nr. [500/2002](https://idrept.ro/00057056.htm) privind finanţele publice, cu modificările şi completările ulterioare,
* Legea nr.[273/2006](https://idrept.ro/00094597.htm) privind finanţele publice locale, cu modificările şi completările ulterioare,
* Ordonanța de urgență a Guvernului nr.57/2019 privind Codul administrativ, cu modificările și completările ulterioare,
* Referatul de specialitate nr.1930/23.04.2024 al Compartimentului Financiar-Contabil și Resurse Umane din cadrul aparatului de specialitate al primarului comunei Turia

**Art. 1** (1) În scopul recuperării capacităţii de muncă, a întreţinerii capacităţii de muncă şi a motivării personalului – funcţionari publici, personal contractual - din cadrul Primăriei Comunei Turia, în anul 2025 **se acordă** vouchere de vacanţă pe suport electronic, în valoare de **800 lei pentru un salariat**, în condiţiile art. 1 din O.U.G. nr. 8/2009, cu modificările şi completările ulterioare și în limita sumelor prevăzute în bugetul de venituri și cheltuieli alocate cu această destinație.

 (2) Voucherele de vacanţă nu se acordă persoanelor care ocupă funcţii de demnitate publică, alese sau numite.

 (3) Voucherele de vacanţă se acordă pe suport electronic. Suportul electronic pe care sunt stocate voucherele de vacanță va fi alimentat exclusiv cu valoarea nominală a voucherelor de vacanță, respectiv 800 lei/salariat. Voucherele de vacanţă se acordă în trimestrului II sau III al fiecărui an calendaristic, iar perioada de valabilitate a acestora este de 1 an de la data emiterii, conform prevederilor legale.

 (4) Voucherele de vacanță se impozitează conform Legii nr. 227/2015 privind Codul fiscal, prin reținerea cotei de 10% - impozit și reținerea cotei de 10% - contribuție de asigurări sociale de sănătate, din drepturile salariale ale lunii acordării acestora.

 (5) Acordarea voucherelor de vacanţă nu intră sub incidenţa prevederilor art.25 din Legea – cadru nr. 153/2017 privind salarizarea personalului plătit din fonduri publice**,** cu modificările şi completările ulterioare.

**Art. 2** (1) Angajaţii Comunei Turia beneficiază în perioada 1 ianuarie 2025 - 31 decembrie 2025 de vouchere de vacanţă pe suport electronic în sumă de 800 lei, și se acordă personalului ale cărui salarii de bază nete din luna anterioară acordării acestora sunt de până la 8.000 lei. Voucherele de vacanță emise în cursul anului 2025 se utilizează pentru plata a cel mult 50% din contravaloarea pachetelor de servicii turistice achiziționate , respectiv 800 de lei pentru achizționarea de pachete turistice în valoare de cel puțin 1.600 lei, conform art.1 alin.(2) din Ordonanţa de Urgenţă a Guvernului nr.8/2009, actualizată.

 (2) În cazul cumulului de funcţii, voucherele de vacanţă se acordă de către angajatorul unde salariatul are funcţia de bază, potrivit legii. Salariatului care declară pe propria răspundere că la funcţia de bază nu beneficiază de vouchere de vacanţă i se acordă acest drept de către Comuna Turia. Suma voucherelor de vacanţă pentru personalul care beneficiază de program parţial de lucru nu este influenţată de fracţiunea de normă.

 (3) Salariaţii din cadrul Comunei Turia, care sunt detaşaţi, în perioada mai sus menţionată, la sau de la alte entităţi publice vor beneficia de vouchere de vacanţă de la Comuna Turia în cazul în care entitatea respectivă nu le acordă.

 (4) Salariaţii care sunt angajaţi în cadrul Comunei Turia, prin transfer de la alte instituţii/unităţi publice, beneficiază de vouchere de vacanţă dacă declară pe propria răspundere că în anul calendaristic în care s-a efectuat transferul instituţia/unitatea de unde s-au transferat nu a acordat acest drept sau a beneficiat dar, la lichidare l-a restituit integral fiind neutilizat .

 (5) De prevederile art.2 alin.(1) din prezentul Regulament beneficiază şi personalul care în anul calendaristic, a beneficiat/beneficiază de concediu de odihnă, concediu pentru incapacitate temporară de muncă, concediu de maternitate, concediu pentru risc maternal, concediu pentru îngrijire copil bolnav (considerate perioade de activitate prestate conform art. 145 alin(4) din Legea nr. 53/2003 – Codul Muncii, republicată cu modificările şi completările ulterioare).

 (6) Voucherele de vacanţă nu se acordă salariaţilor care se regăsesc pentru întreg anul calendaristic în una din următoarele situaţii: concediu pentru creşterea copilului în vârstă de până la 2 ani, respectiv până la 3 ani în cazul copilului cu handicap, pentru cei aflaţi în concediu fără plată şi respectiv salariaţii care au activitatea suspendată în alte condiţii decât cele prevăzute la alin.(5) din prezentul Regulament.

 (7) Valoarea voucherelor de vacanță pentru personalul prezent parțial la locul de muncă în perioada de referință se va acorda după următorul mod de calcul: 800 lei (valoarea unui voucher de vacanta acordat pentru perioada de referinta, mentionata mai sus) se inmulteste cu raportul dintre numarul de zile de activitate prestata in perioada 01.01.2025 - 31.12.2025/248 zile ( numarul de zile lucratoare in perioada 01.01.2025-31.12.2025).

**Art.3** (1) Salariaţii care primesc vouchere de vacanţă sunt singurele persoane îndreptăţite să le utilizeze în perioada menţionată pe acestea, şi în exclusivitate pentru achitarea pachetului de servicii turistice contractat care poate cuprinde servicii de cazare, alimentaţie publică, transport, tratament balnear, agrement, conform art. 23 din H.G. nr.215/2009 pentru aprobarea Normelor metodologice privind acordarea tichetelor de vacanţă cu modificările şi completările ulterioare.

 (2) Se interzice salariaţilor, beneficiari ai voucherelor de vacanţă următoarele:

1. utilizarea voucherelor de vacanţă pentru achiziţionarea altor servicii decât cele prevăzute la alin (1).
2. primirea unui rest de bani la voucherul de vacanţă în cazul în care suma corespunzătoare solicitată este mai mică decât valoarea nominală a voucherului de vacanţă.
3. comercializarea voucherelor de vacanţă în schimbul unor sume de bani şi/sau bunuri, servicii.

**Art.4** (1) Personalul care refuza primirea voucherului de vacanta va instiinta in scris angajatorul asupra optiunii sale, urmand sa returneze suportul electronic unitatii emitente.

 (2) Salariatul are obligaţia să restituie angajatorului voucherele de vacanţă acordate şi necuvenite, potrivit prevederilor legale, la data încetării raporturilor de muncă/de serviciu, sau in termen de 10 zile de la data instiintarii ca i s-a acordat voucherul necuvenit. In cazul in care salariatul nu isi indeplineste aceasta obligatie, contravaloarea acestora va fi retinuta de catre angajator din drepturile salariale lunare.

 (3) De asemenea, salariaţii care nu utilizează voucherele de vacanţă în perioada de valabilitate a acestora au obligaţia anunțării cu 5 zile anterior finalizării acestei perioade prin adresă scrisă la Compartimentul Financiar-Contabil și Resurse Umane.

 (4) Pentru voucherele de vacanta alimentate pe suport electronic neutilizate in perioada de valabilitate, unitatea emitenta va restitui valorile nominale catre angajator.

 (5) În cazul în care salariatul încetează raporturile de muncă/de serviciu, va preda suportul electronic la Compartimentul Financiar-Contabil și Resurse Umane pentru întocmirea Notei de Lichidare.

 (6) Pierderea, deteriorarea sau furtul voucherului de vacanţă pe suport electronic sunt asumate de către salariat, care are obligaţia să anunţe în scris angajatorul.

**Art.5** Salariaţii care au încetat activitatea în perioada de la începutul anului calendaristic şi până la ziua acordării voucherelor achiziţionate în baza comenzii şi a bugetului aprobat anual, nu vor beneficia de vouchere de vacanţă.

**Art.6** (1) Compartimentul Financiar-Contabil și Resurse Umane va întocmi anual pe suport de hârtie şi în format electronic lista cu persoanele îndreptăţite să beneficieze de vouchere de vacanţă pe suport electronic, conform modelului de mai jos:

|  |  |  |  |
| --- | --- | --- | --- |
| Nr.crt. | Nume prenume | CNP | Valoare totală vouchere |

 (2) Compartimentul Achiziţii Publice întocmeşte anual contractul pentru achiziţionarea voucherelor de vacanţă pe suport electronic cu respectarea legislaţiei în vigoare privind acordarea voucherelor de vacanţă, dar şi în conformitate cu legea privind achiziţiile publice.

 (3) Contractul se semnează de către persoanele autorizate, se supune obligatoriu vizei de control financiar preventiv şi cuprinde:

* contravaloarea voucherelor de vacanţă pe suport electronic;
* necesarul estimat de vouchere de vacanţă pe suport electronic;
* informaţii cu privire la unităţile afiliate la care beneficiarii pot folosi voucherele de vacanţă;
* condiţiile privind responsabilităţile părţilor şi rezilierea contractului;
* modul de administrare şi utilizare al voucherelor pe suport electronic;
* procedura de înlocuire sau de blocare a voucherelor în caz de furt sau pierdere;
* costurile înlocuirii;
	+ obligaţia unităţii emitente de a păstra în condiţii de siguranţă datele primite de la angajatori şi de a nu le utiliza în alte scopuri decât cel pentru care au fost primite;
	+ obligaţia angajatorului de a instrui salariaţii să nu vândă şi să folosească voucherele de vacanţă pe suport electronic doar cu scopul de a achiziţiona servicii de cazare, alimentaţie publică, transport, tratament balnear, agrement.

 (4) Compartimentul Financiar-Contabil și Resurse Umane va transmite anual și ori de câte ori este necesar în cursul anului calendaristic (în caz de angajare/transfer) operatorului Comandă /Lista cu persoanele îndreptăţite să beneficieze de vouchere de vacanţă pe suport electronic potrivit alin. (1), conform prevederilor art. 6 alin. (1) lit. ,,c’’ din Regulamentul European 679/2016 G.D.P.R, privind protecţia datelor cu caracter personal. După achiziţionarea voucherelor, evidenţa contabilă se va asigura de către Compartimentul Financiar - Contabil și Resurse Umane în condiţiile art. 10 din H.G. nr. 215/2009 cu modificările şi completările ulterioare şi va organiza o evidenţă proprie potrivit formularelor prevăzute în anexele nr. 2, nr. 4, nr. 6 din respectivele Norme Metodologice, persoanele responsabile fiind persoanele care întocmesc statele de plată.

 (5) Pentru urmărirea contractului de prestare încheiat între Comuna Turia şi prestator este necesar acordul individual al salariatului cu privire la utilizarea datelor cu caracter personal (Regulamentul European 679/2016 G.D.P.R.), conform declaraţiei anexă la prezentul Regulament.

 (6) Plăţile reprezentând voucherele de vacanţă se efectuează de către Compartimentul Financiar - Contabil și Resurse Umane, cu respectarea fazelor cheltuielilor bugetare, și va întocmi anual borderoul cu salariaţii beneficiari și va asigura distribuirea voucherelor de vacanţă .

**Art.7** Suportul electronic emis de unitatile emitente trebuie să aibă înscrise sau stocate într-un alt mod elementele obligatorii prevazute de legislatie:

* Emitentul si datele sale de identificare;
* Angajatorul si datele sale de identificare;
* Numele, prenumele si codul numeric personal ale salariatului care este în drept sa utilizeze voucherul de vacanţă;
* Perioada de valabilitate a utilizării voucherului de vacanţă;
* Interdictia de a utiliza voucherul de vacanţă in alte locuri decat in unitatile afiliate;
* Elementele de identitate vizuala ale brandului de turism al Romaniei.

**Art.8** Voucherele de vacanţă pe suport electronic se vor distribui numai după achitarea contravalorii nominale totală şi a costurilor legate de emiterea voucherelor de vacanţă pe suport electronic de către unitate.

**Art.9 Anexa nr.1 – Declarația pe propria răspundere** face parte integrantă din prezentul regulament. Acordarea voucherelor este restricționată de asumarea celor declarate prin semnarea Anexei nr.1 - Declarația pe propria răspundere.

În termen de 1 an de la primirea voucherului de vacanță, salariatul are obligația să facă dovada achitării a cel puțin 1.600 lei pentru servicii turistice prin predarea documentelor doveditoare la Compartimentul Financiar-Contabil și Resurse Umane al Comunei Turia .

**Art.10** Prezentul regulament se aduce la cunoştinţa salariaţilor prin postare pe site-ul Comunei Turia. Prezentul regulament intră în vigoare de la data aprobării și publicării pe site-ul Comunei Turia.

Anexa la Regulamentul aprobat prin dispozitia nr.81/2025

**DECLARAŢIE PE PROPRIA RĂSPUNDERE**

Subsemnatul/a, ......................................................................................., având funcția de ..............................................................................................în cadrul COMUNEI TURIA , CNP ................................................................., cu domiciliul în .................................................................., str................................................................, nr................, bl......................, sc...................., et............., ap.........., județul/sectorul .............................................., cunoscând prevederile art. 326- Falsul în declarații din Legea nr.286/2009 privind Codul penal, cu modificările și completările ulterioare, declar următoarele:

1. Optez pentru acordarea voucherelor de vacanță în cuantumul și condițiile prevăzute la art.1 alin.(2) din Ordonanța de urgență a Guvernului nr.8/2009 privind acordarea voucherelor de vacanță, aprobată cu modificări și completări prin Legea nr.94/2014, cu modificările și completările ulterioare.
2. Mă angajez să utilizez voucherelor de vacanță pentru plata a cel mult 50% din contravaloarea totală a fiecărui pachet de servicii turistice achiziționat, respectiv cel mult 800 de lei pentru achiziționarea de pachete de servicii turistice în valoare de cel puțin de 1.600 lei. Suma corespunzătoare voucherelor de vacanță pe anul 2025, în valoare de 800 de lei, poate fi folosită fracționat.

Declar că am luat la cunoștință de prevederile Regulamentului privind acordarea voucherelor de vacanță pe suport electronic pentru funcționarii și personalul contractual din cadrul Comunei Turia, județul Covasna pentru anul 2025, postat pe site-ul Comunei Turia.

Data:……………………..

……………………………………… (Numele şi prenumele angajat/ă)

 ………………………………………

 (semnătura)